Proiect

**GUVERNUL REPUBLICII MOLDOVA**

**H O T Ă R Â R E nr. \_\_\_\_**

**din \_\_\_\_\_\_\_\_\_\_\_ 2022**

**cu privire la înscrierea obiectelor dreptului de autor și ale drepturilor conexe**

**în Registrul de stat al obiectelor protejate de dreptul de autor și drepturile conexe**

În temeiul art. 7 alin. (2) lit. w) din Legea nr. 114/2014 cu privire la Agenția de Stat pentru Proprietatea Intelectuală (Monitorul Oficial al Republicii Moldova, 2014, nr.282-289, art. 600), art. 4 alin. (1) lit. p), art. 9 alin. (7) și alin. (10) din Legea nr. 230/2022 privind dreptul de autor și drepturile conexe (Monitorul Oficial al Republicii Moldova, 2022, nr.278-282, art. 578), Guvernul

**HOTĂRĂŞTE:**

1. Se aprobă Regulamentul cu privire la înscrierea obiectelor dreptului de autor și ale drepturilor conexe în Registrul de stat al obiectelor protejate de dreptul de autor și drepturile conexe, conform anexei.
2. Certificatele de înregistrare a obiectelor dreptului de autor şi drepturilor conexe eliberate de AGEPI până la data intrării în vigoare a prezentului Regulament se echivalează, în ceea ce privește regimul juridic, cu adeverințele eliberate în conformitate cu prezentul Regulament.
3. Se abrogă Hotărârea Guvernului nr. 89/2012 pentru aprobarea Regulamentului cu privire la înregistrarea obiectelor dreptului de autor și drepturilor conexe (Monitorul Oficial al Republicii Moldova, 2012, nr.34-37, art.114).

**PRIM-MINISTRU**

**Contrasemnează:**

Anexă

la Hotărârea Guvernului

 nr. din

**REGULAMENTUL**

**cu privire la înscrierea obiectelor dreptului de autor şi ale drepturilor conexe**

**în Registrul de stat al obiectelor protejate de dreptul de autor și drepturile conexe**

  **I. DISPOZIŢII GENERALE**

**1.** Regulamentul cu privire la înscrierea obiectelor dreptului de autor și ale drepturilor conexe în Registrul de stat al obiectelor protejate de dreptul de autor și drepturile conexe, conform anexei (în continuare – Regulament) stabileşte condiţiile de depunere a cererii de înscriere a obiectelor dreptului de autor şi ale drepturilor conexe, modul de completare a formularului cererii, normele aplicate documentelor ce urmează a fi anexate la cerere şi procedura de înscriere a obiectelor în Registrul de stat al obiectelor protejate de dreptul de autor şi drepturile conexe (în continuare – Registrul de stat).

**2.** Înscrierea obiectelor dreptului de autor şi drepturilor conexe în Registrul de stat se efectuează de către Agenţia de Stat pentru Proprietatea Intelectuală (în continuare – AGEPI), la solicitarea autorului sau titularului dreptului de autor și/sau ai drepturilor conexe (în continuare - solicitant), în decursul termenului de protecție a dreptului de autor și drepturilor conexe.

**3.** În Registrul de stat suntînscrise următoarele obiecte ale dreptului de autor şi drepturilor conexe:

1. operele literare (povestiri, eseuri, romane, poezii etc.);
2. programele pentru calculator;
3. operele ştiinţifice;
4. operele dramatice şi dramatico-muzicale, scenariile, partiturile, sinopsisul filmului;
5. operele muzicale cu sau fără text;
6. operele coregrafice şi pantomimele;
7. operele audiovizuale;
8. operele de artă grafică sau plastică, cum ar fi: operele de sculptură, pictură, gravură, litografie, artă monumentală, scenografie, tapiserie, ceramică, plastica sticlei și a metalului, desenele, design;
9. operele de arhitectură, urbanistică şi de artă horticolă;
10. operele de artă aplicată;
11. operele fotografice şi operele obţinute printr-un procedeu analog fotografiei;
12. hărţile, planşele, schiţele şi lucrările tridimensionale din domeniul geografiei, topografiei, arhitecturii şi din alte domenii ale ştiinţei;
13. bazele de date;
14. operele derivate (traducerile, adaptările, adnotările, aranjamentele muzicale şi orice alte transformări ale operelor literare, artistice sau ştiinţifice);
15. culegerile de opere literare, artistice ori ştiinţifice (enciclopediile şi antologiile, compilaţiile altor materiale sau date);
16. interpretările sau execuțiile;
17. fonogramele;
18. videogramele;
19. emisiunile organizației de radiodifuziune și televiziune și serviciile de programe de radiodifuziune sau de televiziune;
20. alte opere, care sunt protejate conform prevederilor Legii nr. 230/2022 privind dreptul de autor și drepturile conexe (în continuare – Legea nr. 230/2022).

**4.** Autorul unei părți cu caracter de sine stătător dintr-o operă comună, poate solicita înscrierea acesteia în Registrul de stat, anexând la cerere doar partea creată de el și cu condiția că nu va prejudicia drepturile celorlalți coautori sau utilizarea operei comune.

**5.** Înscrierea obiectelor dreptului de autor și ale drepturilor conexe în Registrul de stat este confirmată prin adeverința privind înscrierea obiectelor dreptului de autor şi ale drepturilor conexe eliberată de către AGEPI solicitanților.

**6.** AGEPI efectuează examinarea cererii de înscriere a obiectului dreptului de autor şi al drepturilor conexe (în continuare – cerere), înscrierea și eliberarea adeverinței privind înscrierea obiectelor dreptului de autor şi ale drepturilor conexe în Registrul de stat, precum și modificarea titularului drepturilor patrimoniale, eliberarea duplicatelor, eliberarea extraselor din Registrul de stat sub rezerva achitării taxelor în cuantumul stabilit în Nomenclatorul serviciilor cu semnificație juridică în domeniul protecției obiectelor proprietății intelectuale, aprobat prin Hotărârea Guvernului nr. 774/1997. Taxele se achită de către solicitant sau reprezentantul acestuia.

**7.** Actele emise de AGEPI în procedurile efectuate conform prezentului Regulament pot fi contestate de către solicitant în condițiile Codului administrativ.

  **II. DEPUNEREA CERERII ȘI A DOCUMENTELOR ANEXATE**

**8.** Cererea şi documentele anexate la cerere se depun la AGEPI de către solicitant personal sau prin reprezentantul acestuia.

**9.** Cererea se completează pe un formular-tip, aprobat de către AGEPI, care se depune în 2 exemplare, cu excepția cererii depuse în formă electronică și online prin intermediul serviciului e-AGEPI şi conține:

1) datele de identificare ale solicitantului: în cazul persoanelor fizice – numele, prenumele, adresa completă, telefonul/faxul cu prefixul zonei, adresa de e-mail; în cazul persoanelor juridice – denumirea oficială, sediul, inclusiv adresa şi denumirea oficială a ţării de origine, telefonul, faxul cu prefixul zonei, adresa de e-mail. Persoanele fizice şi juridice din Republica Moldova vor indica numărul de identificare de stat (IDNO/IDNP);

2) datele de identificare ale autorului: numele, prenumele autorului şi pseudonimul, după caz, ale coautorilor, dacă există, adresa completă şi denumirea oficială a ţării al cărei cetăţean este (în cazul apatrizilor – ţara în care are domiciliul, iar în lipsa acestuia – ţara în care are o întreprindere industrială sau comercială), telefonul, faxul cu prefixul zonei, adresa de e-mail;

3) datele de identificare ale reprezentantului: numele, prenumele și adresa completă, conform subpunctului 1) din prezentul punct, telefonul/faxul cu prefixul zonei, adresa de e-mail şi data eliberării procurii, dacă solicitantul a desemnat un reprezentant să depună cererea;

4) denumirea obiectului, limba în care obiectul este expus, data creării/primei publicări, după caz;

5) datele de identificare ale titularului drepturilor patrimoniale: în cazul persoanelor fizice – numele, prenumele, adresa completă, telefonul/faxul cu prefixul zonei, adresa de e-mail; în cazul persoanelor juridice – denumirea oficială, sediul, inclusiv adresa şi denumirea oficială a ţării de origine, telefonul/faxul cu prefixul zonei, adresa de e-mail. Persoanele fizice şi juridice din Republica Moldova vor indica numărul de identificare de stat (IDNO/IDNP);

6) lista documentelor, inclusiv numărul de pagini şi numărul de exemplare a obiectelor depuse spre înscriere;

7) declarația pe propria răspundere cu referire la faptul că obiectul prezentat spre înregistrare este original şi respectă prevederile legislaţiei dreptului de autor şi drepturilor conexe;

8) semnătura solicitantului, cu indicarea în clar a numelui şi prenumelui, data semnării cererii (dacă solicitantul este o persoană juridică, cererea se semnează de conducătorul unităţii, fiind indicată funcţia, numele şi prenumele semnatarului). În cazul în care în cerere sunt menţionaţi mai mulţi solicitanţi, cererea se semnează de toţi solicitanţii. Dacă cererea este depusă prin intermediul reprezentantului, aceasta este semnată de către reprezentant, cu indicarea numelui şi prenumelui acestuia.

**10.** În cazul aplicării unor ştersături, corectări sau includerii unor cuvinte scrise adăugător, acestea sunt succedate de semnătură, conform punctului 9 subpunctul 8) din prezentul Regulament.

**11.** În cazul mai multor solicitanţi/autori/titulari de drepturi datele corespunzătoare specificate în punctul 9 din prezentul Regulament se indică pentru fiecare dintre ei în consecutivitate.

**12.** La cerere se anexează:

1) obiectul propriu-zis sau materialul identificator prezentat spre înscriere, în două exemplare identice, cu indicarea denumirii acestuia, numelui, prenumelui şi semnăturii autorului/autorilor, pe fiecare pagină a operei sau pe plicul în care este prezentat suportul material. Materialele identificatoare sunt prezentate în original. Dacă obiectul se prezintă în format A4, filele trebuie să fie numerotate şi cusute, pentru a putea fi plasate într-un plic standard cu dimensiunile A4. În cazul în care obiectul depăşeşte 100 de file, acesta este prezentat pe un suport material (CD-R, DVD-R, USB ș.a.).

2) descrierea succintă a obiectului (operele de artă aplicată, de arhitectură, urbanistică şi de artă horticolă, program pentru calculator, bază de date), pe file A4, tipărite, în două exemplare identice, cu indicarea denumirii operei, numele, prenumele şi semnătura autorului/autorilor pe fiecare pagină;

3) procura, în cazul depunerii cererii prin reprezentant;

4) dovada de plată a taxei pentru examinarea cererii și taxei pentru înscrierea și eliberarea adeverinței privind înscrierea obiectelor dreptului de autor şi ale drepturilor conexe, sau, după caz, documentul care confirmă scutirea;

5) copia actului de identitate al autorului/autorilor, titularului/titularilor drepturilor patrimoniale;

6) contractul privind transmiterea drepturilor patrimoniale de autor şi a drepturilor conexe;

7) alte documente, după caz, cum ar fi: copia certificatului de înregistrare a întreprinderii/extrasului din Registrul de stat al persoanelor juridice, dacă titularul de drepturi este o persoană juridică, certificatul de moştenitor, certificatul de deces al autorului, dacă obiectul este înscris de către succesori.

**13.** Cererea şi documentele anexate la ea, cu excepţia obiectului propriu-zis sau a materialului identificator, se depun în limba română.

**14.** Prinderogare de la pct. 13 din prezentul Regulament, contractul privind transmiterea drepturilor patrimoniale de autor şi a drepturilor conexe sau alte documente anexate la cerere, pot fi depuse şi în altă limbă, cu condiţia prezentării, în termen de 15 zile, a traducerii acestora, certificate de către o persoană licenţiată în limbi străine.

**15.** Contractul privind transmiterea drepturilor patrimoniale de autor şi a drepturilor conexe trebuie să corespundă prevederilor art. 29, art. 30, art. 33 și art. 34 din Legea nr. 230/2022 sau alte acte juridice din care rezultă transmiterea drepturilor patrimoniale.

**16.** Procura se întocmeşte în formă scrisă şi nu necesită autentificare notarială. Procura se eliberează pentru efectuarea acţiunilor referitoare la una sau mai multe cereri şi se depune pentru fiecare cerere în parte.

**17.** Cererea poate fi:

1) depusă în scris direct la AGEPI;

2) expediată prin poştă, dacă este predată recomandat la oficiul poștal;

3) transmisă în formă electronică, conform cerințelor legale stabilite pentru un document electronic;

4) transmisă online, prin intermediul serviciului e-AGEPI.

**18.** În cazul depunerii cererii în scris direct la AGEPI, toate documentele, menţionate la pct. 12 din prezentul Regulament, se depun odată cu cererea.

**19.** În cazurile expedierii cererii prin poștă sau transmiterii ei în formă electronică/online prin intermediul serviciului e-AGEPI documentele, menţionate la pct. 12 din prezentul Regulament, se depun direct la AGEPI în decurs de 3 zile lucrătoare.

**20.** Cererea se consideră completă în cazul în care îndeplinește integral cerințele prevăzute la pct. 8-14 din prezentul Regulament.

**21.** În cazul în care cererea nu corespunde cerințelor prevăzute la pct. 8-14 din prezentul Regulament, AGEPI în termen de 10 zile de la data depunerii cererii, comunică solicitantului despre iregularitățile constatate. Solicitantul dispune de un termen de 15 zile lucrătoare pentru remedierea acestor iregularități, în caz contrar se constată renunțarea tacită la cerere, fapt care este notificat solicitantului.

**22.** În sensul prevederilor punctului 12 subpunctul 1) din prezentul Regulament, în cazul solicitării înscrierii în Registrul de stat a:

1) operelor literare, ştiinţifice, dramatice, scenariilor, partiturilor, sinopsisurilor filmelor, la cerere se anexează opera propriu-zisă sau, după caz, următoarele materiale identificatoare: manuscrisul, tipăritura printată pe pagini A4, numerotate, cusute şi cu semnătură aplicată pe fiecare pagină, sau suportul material, în format .doc, .docx, .odm, .odt., .rtf, .dot, .pdf, care permite identificarea numărului de pagini şi numărului total de caractere;

2) operei muzicale cu sau fără text, la cerere se anexează materialul identificator – partitură (manuscris sau tipăritură);

3) operei de artă plastică, la cerere se anexează materialul identificator – fotografii color;

4) operei fotografice şi operei obţinute printr-un procedeu analog fotografiei, la cerere se anexează fotografiile propriu-zise. În cazul unei opere fotografice ce conţine un portret, solicitantul înscrierii prezintă şi consimțământul persoanei reprezentate sau a succesorilor acesteia, cu excepţia cazurilor stipulate la art. 21 alin. (4) din Legea nr. 230/2022.

5) operei de artă aplicată la cerere se anexează, după caz, următoarele materiale identificatoare: fotografii color cu aspectul general al obiectului, elementele lui principale, schiţe, scheme, planuri în diferite proiecţii, indiferent dacă obiectul înscrierii este bidimensional sau tridimensional.

În cazul în care obiectul este acceptat pentru utilizare, se prezintă suplimentar pașaportul de modelul stabilit, eliberat de administraţia întreprinderii care l-a preluat spre valorificare, cu indicarea datei începerii valorificării modelului şi titularul drepturilor patrimoniale.

6) operei de arhitectură, urbanistică şi de artă horticolă, la cerere se anexează, după caz, următoarele materiale identificatoare: fotografii, scheme, schiţe, planuri, proiecte de arhitectură, proiecte de complexe arhitecturale. Proiectul de complex arhitectural cuprinde: planul general, faţadele, secţiunile, alte elemente esenţiale, la discreţia autorului. În descrierea succintă a obiectului se specifică denumirea, locul unde a fost instalat (adresa), caracteristica arhitecturală şi dimensiunile, data montării sau dării în exploatare;

7) programului pentru calculator, la cerere se anexează programul exprimat în orice fel de limbaj, fie cod-sursă şi/sau cod-obiect, în format electronic, pe suporturi materiale;

8) bazei de date, la cerere se anexează o culegere de opere, de date sau de alte elemente independente dispuse sistematic sau metodic, accesibile prin mijloace electronice sau de altă natură;

9) operei derivate, la cerere se anexează opera propriu-zisă sau, după caz, următoarele materiale identificatoare: manuscris, tipăritură, suporturi materiale şi a contractului cu autorul operei originale;

10) operei audiovizuale, la cerere se anexează, după caz, următoarele materiale identificatoare: opera fixată pe suport material , copia foii de titlu, care conţine denumirea operei, numele realizatorului principal (regizorului), autorului scenariului (scenaristului), autorului dialogului, compozitorului – autorul oricărei opere muzicale (cu sau fără text) special create pentru opera audiovizuală, autorului grafic, numele altor posibili autori care au contribuit substanțial la realizarea operei audiovizuale, conform prevederilor contractului dintre producător și regizor;

11) fonogramei, la cerere se anexează suportul material , pe ambalajul căruia sunt fixate denumirea/numele producătorului, denumirea culegerii, denumirile creaţiilor cuprinse în fonogramă, numele autorilor muzicii şi textelor, numele interpreţilor/colectivului de interpreţi a operelor incluse, copiile contractelor încheiate între producătorul de fonograme şi interpreţii/colectivul de interpreţi şi/sau autorii operelor inserate în fonogramă, după caz;

12) videogramei, la cerere se anexează suportul material , pe ambalajul căruia sunt fixate denumirea (numele) realizatorului, denumirea culegerii, denumirile creaţiilor cuprinse în videogramă, numele autorilor muzicii şi textelor, numele interpreţilor (colectivului de interpreţi) creaţiilor cuprinse, copiile contractelor încheiate între producătorul de videograme şi interpreţii (colectivul de interpreţi) şi/sau autorii operelor inserate în videogramă, după caz;

13) interpretării sau execuției, la cerere se anexează fonograma/videograma operei audiovizuale, pe ambalajul căreia sunt fixate denumirea culegerii, denumirile creaţiilor interpretate în fonogramă/videogramă, numele autorilor muzicii şi textelor, numele interpreţilor/colectivului de interpreţi operelor cuprinse, copiile contractelor încheiate de către interpreţi/colectivul de interpreţi cu autorii operelor interpretate;

14) operei coregrafice şi pantomimei, la cerere se anexează opera pe suport material;

15) emisiunii organizației de radiodifuziune și televiziune și serviciilor de programe de radiodifuziune sau de televiziune, la cerere se anexează, după caz, următoarele materiale identificatoare: manuscrisul ori tipăritura scenariului emisiunii, sau suportul material pe care este fixată emisiunea, pe ambalajul/suportul căruia se indică numele şi prenumele producătorului, precum şi denumirea emisiunii.

  **III. ÎNSCRIEREA OBIECTELOR ÎN REGISTRUL DE STAT**

**ŞI ELIBERAREA ADEVERINŢEI**

**23.** În cazul în care cererea îndeplineşte condiţiile stabilite în prezentul Regulament, AGEPI, în termen de 30 de zile, înscrie datele cu privire la obiectul dreptului de autor și drepturilor conexe în Registrul de stat şi eliberează solicitantului sau reprezentantului acestuia adeverinţa privind înscrierea obiectelor dreptului de autor şi ale drepturilor conexe şi un exemplar al obiectului înscris pe care este aplicată ştampila AGEPI cu data depunerii cererii de înscriere, seria şi numărul adeverinţei.

**24**. AGEPI nu examinează și nu poartă răspundere pentru conținutul obiectelor dreptului de autor sau drepturilor conexe depuse spre înscriere.

**25.** În cazul solicitării procedurii de înscriere în regim de urgenţă a obiectului dreptului de autor şi/sau drepturilor conexe, termenul de examinare a cererii de înscriere se reduce în jumătate.

**26.** Adeverinţa privind înscrierea obiectelor dreptului de autor şi ale drepturilor conexe conține următoarele date:

1) seria, numărul şi data înscrierii în Registrul de stat;

2) denumirea obiectului dreptului de autor și drepturilor conexe;

3) numele şi prenumele autorului/autorilor, titularului/titularilor drepturilor conexe, pseudonimul, numărul de identificare de stat (IDNP/IDNO);

4) numele şi prenumele (denumirea) titularului drepturilor patrimoniale de autor și/sau conexe, numărul de identificare de stat (IDNP/IDNO).

**27.** În cazul înscrierii unui obiect de către mai mulţi solicitanți, la solicitarea lor şi cu achitarea taxei corespunzătoare, se eliberează câte o adeverinţă pentru fiecare solicitant.

**28.** După finalizarea procedurii de înscriere a obiectului, cererea şi documentele anexate la cerere, inclusiv obiectul propriu-zis sau materialele identificatoare, se păstrează în arhiva AGEPI pe întreaga durată a termenului de protecţie a drepturilor patrimoniale, stabilit în Legea nr. 230/2022.

**IV. RESPINGEREA ÎNSCRIERII OBIECTELOR**

**DREPTULUI DE AUTOR ŞI DREPTURILOR CONEXE**

**29.** AGEPI respinge înscrierea obiectelor dreptului de autor și ale drepturilor conexe în Registrul de stat, în următoarele cazuri:

1) nu sunt îndeplinite cerințele specificate în prezentul Regulament;

2) obiectul prezentat spre înscriere a fost deja înscris în Registrul de stat;

3) obiectul prezentat spre înscriere nu beneficiază de protecția dreptului de autor în sensul art. 8 din Legea nr. 230/2022;

4) denumirea obiectului prezentat spre înscriere este contrară ordinii publice sau bunelor moravuri, în special, cuvintele indecente, precum şi cele de natură să lezeze demnitatea persoanelor, minorităţilor, etniilor, naţiunilor, sentimentelor lor religioase, naţionale etc.

5) nu sunt îndeplinite cerințele prevăzute în punctele 15 și 16 din prezentul Regulament.

**30.** Decizia motivată cu privire la respingerea înscrierii obiectului dreptului de autor și ale drepturilor conexe se emite, în termen de 30 de zile din data depunerii cererii complete.

**V. RETRAGEREA CERERII**

**31.** Solicitantul este în drept să retragă cererea în orice moment până la data înscrierii obiectului dreptului de autor și ale drepturilor conexe în Registrul de stat sau până la data emiterii deciziei cu privire la respingerea înscrierii obiectului, prin depunerea la AGEPI a unei cereri scrise. Reprezentantul poate retrage o cerere, dacă procura prin care a fost desemnat indică expres această împuternicire.

**32.** În cazul obiectului depus spre înscriere de doi și mai mulți solicitanți, cererea poate fi retrasă numai cu acordul în scris al fiecăruia dintre ei.

**33.** AGEPI emite decizia de retragere a cererii în termen de 30 de zile de la data depunerii cererii de retragere complete. AGEPI înscrie datele privind retragerea cererii de către solicitant în Registrul de stat și restituie taxa achitată pentru eliberarea adeverinţei.

**VI. RECTIFICAREA, MODIFICAREA**

**DATELOR ÎNSCRISE ÎN REGISTRU**

**34**. Rectificarea unei erori comise de AGEPI inclusă în Registrul de stat şi în actele eliberate de către AGEPI, se operează în baza unei cereri scrise a solicitantului fără achitarea unei taxe, fie din oficiu, în condițiile Codului administrativ.

**35.** AGEPI este în drept să ceară prezentarea actului administrativ individual ce urmează a fi rectificat.

**36.** În cazul transmiterii drepturilor patrimoniale sau reorganizării persoanei juridice, solicitantul depune la AGEPI, în scris, cererea de modificare a titularului drepturilor patrimoniale.

**37.** La cererea de modificare a titularului drepturilor patrimoniale se anexează:

1) setul de documente care atestă transmiterea drepturilor patrimoniale, cum ar fi contractul de transmitere a drepturilor patrimoniale sau un alt act care atestă transmiterea drepturilor, copii ale certificatelor de înregistrare a întreprinderii/extraselor din Registrul de stat al persoanelor juridice, copii ale actelor de identitate;

2) dovada de plată a taxei pentru examinarea cererii de modificare a titularului drepturilor patrimoniale;

3) procura, în cazul depunerii cererii prin reprezentant.

Materialele anexate se depun odată cu cererea de modificare.

**38.** AGEPI emite decizia de modificare a titularului de drepturi patrimoniale în termen de 30 de zile de la data depunerii cererii de modificare complete, înscrie în Registrul de stat modificările respective şi eliberează adeverinţa de modificare a titularului de drepturi patrimoniale, care este parte componentă a adeverinţei privind înscrierea obiectelor dreptului de autor şi ale drepturilor conexe, eliberată anterior.

**VII. REGISTRUL DE STAT AL OBIECTELOR PROTEJATE**

**DE DREPTUL DE AUTOR ȘI DREPTURILE CONEXE**

 **39.** Registrul de stat este un sistem automatizat de evidență nominală a obiectelor protejate de dreptul de autor și drepturile conexe înscrise în Registru la solicitare.

**40.** Proprietarul Registrului este statul.

**41.** Posesorul, deţinătorul și administratorul tehnic al Registrului de stat este AGEPI, care asigură gestionarea, depozitarea, mentenanţa, dezvoltarea, administrarea tehnică şi implementarea cerinţelor de securitate conform cadrului normativ din domeniu, în limitele mijloacelor financiare aprobate pentru acest scop.

 **42.** Furnizori ai datelor Registrului de stat sunt autorii și titularii dreptului de autor și drepturilor conexe, care prezintă la AGEPI datele despre obiectele protejate de dreptul de autor și drepturile conexe în vederea înscrierii acestora în Registrul de stat.

**43.** Registrul de stat se ţine în formă electronică şi pe suport de hârtie, în limba română şi conține următoarele date:

1) numărul de ordine al înregistrării;

2) numărul, data înregistrării cererii;

3) seria, numărul și data adeverinței;

4) denumirea obiectului;

5) numele şi prenumele autorului/autorilor, titularului/titularilor drepturilor conexe, titularului/titularilor de drepturi patrimoniale, pseudonimul.

6) documentele anexate la cerere în conformitate cu punctul 12 subpunctul 1) din prezentul Regulament.

**44.** Înscrierea, modificarea şi radierea datelor din Registru de stat se efectuează în baza documentelor justificative pe suport de hârtie sau în format electronic, cu păstrarea istoricului acestora.

**45.** AGEPI asigură confidențialitatea conţinutului obiectelor dreptului de autor şi a drepturilor conexe, înscrise în Registrul de stat. Pentru deteriorarea, pierderea obiectelor sau a materialelor identificatoare, precum şi pentru divulgarea conținutului acestora, AGEPI poartă răspundere în conformitate cu legislaţia în vigoare.

**46.** Datele conţinute în Registrul de stat au caracter public. AGEPI poate elibera extrase din Registrul de stat, cu achitarea taxei corespunzătoare.

**47.** În caz de pierdere sau deteriorare a adeverinţei, la solicitarea titularului, se eliberează duplicatul adeverinţei, cu achitarea taxei corespunzătoare.